Það stefnir í metþátttöku á Norðurálsmóti í knattspyrnu sem fram fer á Akranesi um næstu helgi . Mótið er fyrir unga knattspyrnumenn í 7. flokki , 6 - 8 ára , og er líklega það stærsta fyrir þennan aldurshóp sem haldið er í landinu . Að sögn Þórðar Guðjónssonar framkvæmdastjóra Knattspyrnufélags ÍA er ljóst að metfjöldi félaga mun taka þátt að þessu sinni , þau verða nú 28 í stað 27 mest áður . Þrjú ný félög senda nú lið til mótsins , það eru Grindavík , Ægir í Þorlákshöfn og nágrenni og Sindri á Hornfirði . Keppnisliðin verða 144 og er það hámarksfjöldi þriðja árið í röð . Keppt verður á 18 völlum samtímis og leiknir alls 576 leikir á mótinu . Knattspyrnumennirnir eru 1240 skráðir til leiks . Gert er ráð fyrir að 7 - 8000 manns leggi leið sína á Jaðarsbakkasvæðið mótshelgina . Að venju hefst Norðurálsmótið á ellefta tímanum á föstudagsmorgni með því að þátttökuliðin safnast saman á Ráðhúsplaninu við Stillholt og þaðan gengið fylktu liði í Akraneshöllina þar sem mótið verður sett . Keppni hefst síðan strax um hádegisbil . Að lokinni keppni á föstudag er liðunum skipt í deildir sem bera nöfn allra helstu keppnisdeilda í Evrópu . Úrslitaleikir fara fram á sunnudagsmorgni og lýkur mótinu að þeim loknum með grillveislu og afhendingu viðurkenninga og verðlauna . Þórður Guðjónsson segir Norðurálsmótið skemmtilegasta verkefnið sem knattspyrnuforystan á Akranesi vinni að af mörgum skemmtilegum . Að undirbúningi koma 30 - 40 manns og fjöldi sjálfboðaliða við framkvæmd mótsins er varlega áætlaður 600 - 700 . Aðstaða til mótshalds er mjög góð á Skaganum . Leikjaland er á mótssvæðinu á Jaðarsbökkum og tengir við Langasandinn sem alltaf er vinsæll hjá börnunum . Síðan er líka tenging Garðalundar við tjaldsvæði mótsgesta á Safnasvæðinu , með leiksvæði og afþreyingu í skógræktinni .